

Sadržaj

[I. UVOD 2](#_Toc149122612)

[I. OPĆI DIO 4](#_Toc149122613)

[I.1. Sažetak Računa prihoda i rashoda te Računa financiranja 4](#_Toc149122614)

[I.2. Račun prihoda i rashoda 5](#_Toc149122615)

[I.3. Rashodi prema izvorima financiranja 14](#_Toc149122616)

[I.4. Rashodi prema funkcijskoj klasifikaciji 15](#_Toc149122617)

[I.5. Račun financiranja 16](#_Toc149122618)

[I.6. Preneseni višak 17](#_Toc149122619)

[I.6. Rekapitulacija 18](#_Toc149122620)

[II. POSEBNI DIO 19](#_Toc149122621)

[III.1. Plan rashoda i izdataka Javne vatrogasne postrojbe grada Šibenika 19](#_Toc149122622)

[IV. OBRAZLOŽENJE 26](#_Toc149122623)

[IV.1. Opći dio 26](#_Toc149122624)

[IV.2. Posebni dio 28](#_Toc149122625)

[V. ZAKLJUČAK 32](#_Toc149122626)

# UVOD

Javna vatrogasna postrojba grada Šibenika je javna ustanova osnovana temeljem članka 31. Zakona o vatrogastvu (“Narodne novine” br. 125./19., 114./22.). Osnivač Javne vatrogasne postrojbe grada Šibenika je Grad Šibenik te se njena veličina temelji na Planu zaštite od požara grada Šibenika.

Djelatnost Javne vatrogasne postrojbe grada Šibenika obuhvaća gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodama i opasnim situacijama, obavljanje poslova u ekološkim i drugim nesrećama, sudjelovanje u provedbi preventivnih mjera zaštite od požara i eksplozija, pružanje usluga vatrogasnih (protupožarnih) osiguranja i tehničke zaštite, pregled, servisiranje i ispitivanje vatrogasne i druge opreme iz djelatnosti (servis vatrogasnih aparata, servis dišnih aparata), pružanje usluge najma prostora, pružanje usluge prijevoza vode, pružanje usluge nadzora nad vatrodojavnim sustavom, iznajmljivanje vatrogasne opreme, osposobljavanje i usavršavanje vatrogasnih kadrova, pripremanje i organizacija seminara iz djelatnosti, izdavanje knjiga, skripti i ostalih stručnih publikacija iz djelatnosti.

Javnom vatrogasnom postrojbom grada Šibenika upravlja Vatrogasno vijeće koje broji pet članova. Zapovjednik Javne vatrogasne postrojbe grada Šibenika odgovorna je osoba u pravnoj osobi, a uz zamjenika zapovjednika čini kolektiv od, u ovom trenutku, 59 radnika, od čega 56 radnika čini vatrogasnu operativu.

Financiranje redovne djelatnosti Javne vatrogasne postrojbe grada Šibenika osigurava se temeljem čl. 110. i 111. Zakona o vatrogastvu (“Narodne novine” br. 125./19.. 114./22.).

Temeljem Uputa za izradu i dostavu prijedloga financijskih planova proračunskih korisnika za razdoblje 2024.-2026. (KLASA: 400-01/23-01/14, URBROJ: 2182-01-06-23-1 od 19. listopada 2023. godine), a u skladu s vlastitim potrebama, Javna vatrogasna postrojba predložila je financijski plan rashoda u ukupnom iznosu od 2.468.283,00 € za 2024. godinu. Projekcija plana za 2025. godinu iznosi 2.657.500,00 € te za 2026. godinu 2.891.500,00 €. Proračunom Grada Šibenika za 2024. godinu, usvojenim na sjednici Gradskog vijeća Grada Šibenika dana 14. prosinca 2023. godine, odobren je te usvojen prijedlog financijskog plana Javne vatrogasne postrojbe grada Šibenika za 2024. godinu.

Navedenim Uputama određeni su limiti financijskog plana i to u pogledu predviđanja financijskog plana za redovne aktivnosti i programe na razini od 1.085.000,00 €, što na žalost ne može biti dostatno, obzirom na odredbe Pravilnika o klasifikaciji radnih mjesta profesionalnih vatrogasaca, mjerilima za njihovo utvrđivanje i koeficijentima složenosti poslova („Narodne novine“, br. 46./23.) u pogledu plaća i ostalih materijalnih prava profesionalnih vatrogasaca, ali i obzirom na potrebe ove postrojbe u pogledu materijalnih rashoda te obveze grada prema djetetu poginulog vatrogasca. Sukladno navedenom, neophodno je osigurati od strane Osnivača minimalan iznos od 1.299.180,00 €, ne uzimajući u obzir najavljene poraste osnovice u državnim službama te donošenje Uredbe Vlade RH o dodacima na opasnost, zvanje i uvjete rada u vatrogasnoj službi.

Istovremeno se dogodio i događa rast cijena energenata, zahtjevi vozila za servisima i popravcima od kojih su neki zahtijevani od treće strane (MUP, RH), komunalna naknada, potrošnja vode. Limitirana sredstva nipošto ne mogu osigurati funkcioniranje službe, a istodobno smanjenje drugih izdataka nije moguće ako znamo da, sukladno posebnim propisima, nije moguće financirati rashode za zaposlene iz svih izvora financiranja koje ostvaruje Javna vatrogasna postrojba grada Šibenika, već se oni mogu planirati iz Općih prihoda i primitaka, Decentraliziranih sredstava za vatrogasne postrojbe i iznimno iz Ostalih prihoda po posebnim propisima, a u slučaju dislokacije izvan područja Šibensko – kninske županije.

Osnivač je pokazao razumijevanje te prihvatio ovakav prijedlog Financijskog plana.

# OPĆI DIO

### I.1. Sažetak Računa prihoda i rashoda te Računa financiranja



### I.2. Račun prihoda i rashoda



















### I.3. Rashodi prema izvorima financiranja



### I.4. Rashodi prema funkcijskoj klasifikaciji



### I.5. Račun financiranja



### I.6. Preneseni višak

Javna vatrogasna postrojba grada Šibenika u 2024. godinu prenijeti će višak prihoda poslovanja iz izvora financiranja Vlastiti prihodi u iznosu od 2.500,00 €, koji će biti korišteni za nabavu opreme za održavanje i zaštitu, odnosno dva dišna aparata – plućna automata s bocama.



### I.6. Rekapitulacija



# POSEBNI DIO

### III.1. Plan rashoda i izdataka Javne vatrogasne postrojbe grada Šibenika















# IV. OBRAZLOŽENJE

### IV.1. Opći dio

Javna vatrogasna postrojba grada Šibenika Financijskim planom za 2024. godinu, s projekcijama za 2025. i 2026. godinu i obrazloženjem, planira ostvarenje prihoda u ukupnom iznosu od 2.465.783,00 € te ukupne rashode u iznosu od 2.468.283,00 €.

U nastavku navodimo neke od važnijih podataka za poimanje cjelokupne slike zadataka, a potom i odgovora na iste te potrebe objektivnog planiranja, sukladno minimalnim zahtjevima i potrebama.

Javna vatrogasna postrojba grada Šibenika posjeduje, odnosno koristi, vozni park koji se sastoji od 18 vatrogasnih vozila i jednog vatrogasnog plovila. Vozila su starosti proizvodnje od 1998. do 2010. godine, izuzev dva zapovjedna vozila i dva vozila koja su dobivena na korištenje u 2021. godini, a kako smo vidjeli kroz dosadašnje prijedloge financijskih planova za prethodne godine, osnivač ne razmišlja o zamjeni voznog parka koji sadrži specijalna, teretna, radna vozila za posebne namjene u kojima se ista troše, obzirom na teren na kojem funkcioniraju, vrstu posla koja se njima obavlja, ali i na sam napredak tehnologije, što opet dovodi u pitanje ponajprije sigurnost osoba koje rukuju s takvim vozilima, odnosno strojevima, ali i sigurnost krajnjih 'korisnika' – građana. Zbog navedenog i ovim putem ističemo potrebu izrade kvalitetnog plana nabave novih vatrogasnih vozila. Trenutno, kako smo ranije kazali, u Postrojbi koristimo 18 vatrogasnih vozila različitih namjena te iako svi zahtijevaju redovite servise, kako samih vozila tako i pripadajuće im opreme, ističemo dva nova vozila (na korištenju u JVP) i autoljestvu kao najznačajniji izdatak te vrste koji doseže cca 27.000 €. Vozila su dobivena na korištenje pod posebnim uvjetima koji su prihvaćeni i uobičajeni, a obzirom da su nam neophodna za rad, preuzete obveze moramo poštovati, što mora biti i u interesu Grada Šibenika.

Svakako je i važna opremljenost vatrogasaca zaštitnom vatrogasnom opremom, odnosno intervencijskim vatrogasnim zaštitnim odijelima, nabava kojih se posljednji put za sve vatrogasce uspjela izvršiti 2010. godine, u iznosu nešto većem od pola milijuna kuna. Napominjemo da atest za takva odijela vrijedi pet godina, odnosno nakon isteka tog razdoblja, ista se više ne smiju koristiti. Svako odijelo, ovisno o veličini osobe koja ga nosi, na kraju 2023. košta oko 1.900 €, što je značajno povećanje na tržištu od preko 25 %/kom. Naravno da ta odijela nisu jedina koja vatrogasci koriste, npr. odijela za gašenje požara otvorenog prostora potrebno je nabavljati svake dvije godine (za 2024. godinu planirana nabava). Što zbog odlaska velikog broja operativnih radnika u mirovinu i posljedično dolaska u službu novih radnika, ali i održavanja razine očuvanosti kod postojećih radnika, svake godine postoji potreba za nabavama interventnih čizmi, interventnih rukavica, rukavica za strukturne požare, potkapa, opasača (kad pričamo o osobnoj zaštitnoj opremi). Navedeno je osnovno za službu što je potrebno osigurati kako bi novi vatrogasci, zajedno s ostatkom službe, zadužili opremu na vrijeme te kako bi mogli intervenirati na svim vrstama vatrogasnih intervencija. Nadalje, redovito nabavljamo i skupnu opremu, ali i sredstva te materijale za rad. Dakle, bez osiguranih sredstava nema niti nabave neophodnog, bez obzira radilo se o vatrogasnim vozilima ili zaštitnoj odjeći i obući, gumama za vatrogasna vozila ili opremi.

Javna vatrogasna postrojba grada Šibenika, rasporedom i brojem vatrogasaca po smjenama, opremom i tehnikom, treba jamčiti veliku učinkovitost kod požara otvorenih prostora, požara plovila, prometnih nezgoda, akcidenata, spašavanja ljudi i gašenja na visokim objektima, intervencijama spašavanja na vodi, spašavanja iz ruševina te rješavanja brojnih opasnih situacija. Postrojba mora biti operativno spremna za požare stambenih i gospodarskih objekata na području grada Šibenika. Pri tome po potrebi interveniramo i na područjima drugih jedinica lokalnih samouprava na području županije.

Kako sudjelujemo u zaštiti područja od iznimnog značaja za gospodarstvo, industriju i turizam u ovom djelu županije, naglašavamo značaj sigurnosti gospodarskih objekata smještenih u industrijskoj zoni Podi i Impol-TLM, ali i hotelskog kompleksa Solaris, pristaništa za mega jahte i marinu D-Marin, novootvorene hotele i kampove. Operativna sposobnost vatrogasne smjene, a time i Postrojbe, bitna je za gospodarstvo grada Šibenika uzimajući u obzir vrijednosti gospodarskih objekta i zaposlenika.

Nadalje, prema čl. 76. Zakona o vatrogastvu (Narodne novine br. 125./19., 114./22.) iznos osnovice plaće određen je kao osnovica plaće državnih službenika i namještenika, ukoliko ne postoji kolektivni ugovor s Osnivačem, a isti ne postoji unatoč brojnim pokušajima. Dodatno, u 2023. godini donesen je Pravilnik o klasifikaciji radnih mjesta profesionalnih vatrogasaca, mjerilima za njihovo utvrđivanje i koeficijentima složenosti poslova (Narodne novine br. 46./23.) kojim su, između ostalog, definirani koeficijenti složenosti mjesta profesionalnih vatrogasaca. Do kraja 2023. godine očekuje se i donošenje uredbe kojom će se definirati visina dodataka za uvjete rada, opasnost i zvanje za operativna radna mjesta, a ne zaboravimo spomenuti kako stručna služba već nekoliko mjeseci počiva na radu jedne osobe te kako zbog nekonkurentnih plaća nema zainteresiranih za radna mjesta u računovodstvu i administraciji Postrojbe te se natječaji nerijetko poništavaju ili ostaju bez podnesenih prijava. Što se tiče određenih materijalnih prava, poput otpremnina koje su definirane člankom 58. Zakona o vatrogastvu te načina odlaska u mirovinu pod određenim uvjetima i ostvarivanju iste na povoljniji način nego je to ranije vrijedilo za vatrogasnu službu, ostvarila se sasvim nova, značajna financijska potreba. Svjesni smo činjenice da decentralizirana sredstva koja država osigurava za Javnu vatrogasnu postrojbu grada Šibenika nisu dostatna za podmirenje svih obveza proizašlih iz Ugovora i Zakon, međutim isto tako zakonske normative moramo ispoštovati. Stoga za sljedeću, odnosno 2024. godinu planiramo odlazak u mirovinu dva operativna radnika. Rashodi za zaposlene planirani su uzimajući u obzir novi pravilnik, ali uz primjenu trenutno važeće osnovice, iako je izgledno da će se ona povećavati o čemu će se morati raspravljati u 2024. godini, odnosno prilikom izrade izmjena i dopuna financijskog plana koje će biti neminovne. Također, radnici Javne vatrogasne postrojbe grada Šibenika, jedini su radnici proračunskog korisnika grada koji nemaju osiguran topli obrok, a isto tako su jedini koji na radnom mjestu provode minimalno 12 sati u smjeni te je sramotno da se ovakva praksa nastavi, stoga je ovim prijedlogom planiran i topli obrok u najvišem dopuštenom neoporezivom iznosu u 2023. godini.

Vlastiti prihodi ovim prijedlogom planirani su u maksimalnom dozvoljenom iznosu te se sukladno zakonskim propisima, isti ne smiju koristiti za financiranje rashoda za zaposlene.

Ukupni prihodi i rashodi Javne vatrogasne postrojbe grada Šibenika planirani su u visini većoj od pretpostavljenog limita iz općih prihoda i primitaka te u visini limita decentraliziranih sredstava te realne procjene očekivanih prihoda od pomoći, prihoda po posebnim propisima, naknada s naslova osiguranja i vlastitih prihoda.

Iznos planiranog viška prihoda za 2023. godinu iskoristiti će se za pokriće nabave opreme za održavanje i zaštitu u 2024. godini, dok je iznos planiranog viška prihoda za 2024. godinu planiran procjenom i temeljem postavljenih planova poslovanja ove organizacije.

### IV.2. Posebni dio

|  |  |
| --- | --- |
| **Razdjel: 002 UPRAVNI ODJEL ZA FINANCIJE** | |
| **Glava: 00202-33706 JAVNA VATROGASNA POSTROJBA I DVD** | |
| **Uprava: 0001 JAVNA VATROGASNA POSTROJBA GRADA ŠIBENIKA** | |
| **Planirana sredstva za provedbu: 2.468.283,00 €** | |
| **NAZIV PROGRAMA** | **1005 PROTUPOŽARNA ZAŠTITA LJUDI I IMOVINE** |
| **Funkcijska oznaka** | **0320 Usluge protupožarne zaštite** |
| **Regulatorni okvir** | * Zakon o vatrogastvu (Narodne novine br. 125./19., 114./22.) * Zakon o zaštiti od požara (Narodne novine br. 92./10., 114./22.) * Zakon o zaštiti na radu (Narodne novine br. 71./14., 118./14., 154./14., 94./18., 96./18.) * Zakon o sustavu civilne zaštite (Narodne novine br. 82./15., 118./18., 31./20., 20./21., 114./22.) * Pravilnik o klasifikaciji radnih mjesta profesionalnih vatrogasaca, mjerilima za njihovo utvrđivanje i koeficijentima složenosti poslova (Narodne novine br. 46./23.) * Statut Javne vatrogasne postrojbe grada Šibenika * Plan zaštite od požara i tehnoloških eksplozija za područje Grada Šibenika * Plan djelovanja u području prirodnih nepogoda * Zakon o proračunu (Narodne novine br. 144./21.) * Zakon o radu (Narodne novine 93./14., 128./17., 98./19., 151./22., 64./23.) * Pravilnik o stavljanju na tržište osobne zaštitne opreme (Narodne novine br. 89./10.) * Pravilnik o tehničkim zahtjevima za zaštitnu i drugu opremu koju pripadnici vatrogasnih postrojbi koriste prilikom vatrogasnih intervencija (Narodne novine br. 31./11.) * Pravilnik o uporabi osobne zaštitne opreme (Narodne novine br. 5./21.) * Pravilnik o vatrogasnoj tehnici (Narodne novine br. 5./21.) * Pravilnik o poslovima s posebnim uvjetima rada (Narodne novine br. 5./84.) * Pravilnik o programu i načinu polaganja stručnog ispita za vatrogasce s posebnim ovlastima i odgovornostima (Narodne novine br. 110./20.) * Zakon o porezu na dodanu vrijednost (Narodne novine br. 73./13., 99./13., 148./13., 153./13., 143./14., 115./16., 106./18., 121./19., 138./20., 39./22., 113./22.) * Zakon o zakupu i kupoprodaji poslovnog prostora (Narodne novine broj 125./11., 64./15., 112./18.) |
| **Opis programa** | **A100501 Provedba mjera zaštite od požara i eksplozija** |
| **Ciljevi programa** | Protupožarna zaštita ljudi i imovine kroz zaštitu opće sigurnosti ljudi i imovine te preventivno djelovanje na području zaštite od požara |
| **Planirana sredstva za provedbu** | 2.468.283,00 € |
| **Pokazatelj rezultata** | Navedeno u zasebnoj tablici |
| **Obrazloženje** | Javna vatrogasna postrojba grada Šibenika javna je ustanova osnovana s ciljem skrbi o potrebama i interesima svih građana te kroz svoje preventivne aktivnosti u tijeku cijele godine nastoji podizati svijest građana. Realizacijom programa postiže se učinak na opće dobro i sigurnost svih fizičkih i pravnih osoba s područja Grada Šibenika, ali i susjednih jedinica lokalne samouprave  Preventivnim djelovanjem i podizanjem svijesti građana dugoročno se može djelovati na podizanju stupnja sigurnosti imovine i zdravlja u svom okruženju, ali i načinu postupanja u opasnim situacijama prije dolaska vatrogasaca. Izostanak provedbe programa imao bi nemjerljive posljedice za sigurnost ljudi i imovine na području grada Šibenika. Posljedica neprovođenja programa dovela bi do negativnih učinaka za turizam, stoga je zajedničkim aktivnostima Javne vatrogasne postrojbe grada Šibenika i Grada Šibenika potrebno raditi na podizanju odobrenih financijskih sredstava u godinama ispred nas, kako bi se dosadašnje preventivne aktivnosti još unaprijedile.  Planom zaštite od požara za grad Šibenik i Pravilnikom o unutarnjem ustrojstvu Javne vatrogasne postrojbe grada Šibenika utvrđeno je da Javna vatrogasna postrojba grada Šibenika treba zapošljavati 62 operativna radnika, a trenutno je na operativnim poslovima zaposleno 56 radnika. Potrebno je osigurati otpremninu za dva radnika koja su najavila odlazak u mirovinu, sukladno odredbama Zakona o vatrogastvu te dodatno, za topli obrok, obzirom da radnici u smjeni borave minimalno 12 sati i jedini su korisnici koji do sad nisu uspjeli ostvariti ovaj primitak. Za rashode za zaposlene planiran je iznos od 2.192.590,00 € uz primjenu parametra osnovice za obračun plaće važeće na dan donošenja 1. prijedloga Financijskog plana za 2024. godinu.  Javna vatrogasna postrojba grada Šibenika za obavljanje svoje djelatnosti koristi 18 vatrogasnih vozila raznih tipova i namjena te jedno plovilo.  Specifičnost poslova koji se obavljaju vatrogasnim vozilima u teškim uvjetima, naročito uzrokovanim specifičnom konfiguracijom terena rezultiraju čestim kvarovima što svake godine iziskuje dodatne troškove popravka, ali i obnove auto-guma. Potrebno je osigurati redovno servisiranje i atestiranje, jer navedeno zahtjeva odgovarajuća financijska sredstva. Vozni park godišnje donosi i troškove premija osiguranja, tehničkog pregleda te ovisno o broju intervencija i velike troškove energije. Važnost osiguranih sredstava u planiranom razdoblju moramo dodatno naglasiti, obzirom na činjenicu da je Javna vatrogasna postrojba grada Šibenika na korištenje dobila dva nova vozila vrijednosti veće od 663.614,04 € pa je stoga jasno da i vozila i oprema podliježu redovnom godišnjem servisiranju koje iznosi cca 10.000,00 € za svako od navedenih vozila, a dodatno postoji i obveza osnovnog i kasko osiguranja vozila uz osiguranje uređaja od loma te tehnički pregledi, koji se podrazumijevaju.  Pored vatrogasnih vozila, Javna vatrogasna postrojba grada Šibenika koristi i ostalu vatrogasnu opremu, koja uz redovna održavanja i servisiranja podliježe i dodatnom ispitivanju i atestiranju u ovlaštenim servisima.  Vatrogasci prilikom izvođenja vatrogasnih intervencija i na vatrogasnim vježbama, moraju biti opremljeni s propisanom osobnom zaštitnom opremom kako bi se zaštitili od štetnih utjecaja i opasnosti. Takva zaštitna oprema mora zadovoljavati propisane standarde, a nakon propisanog roka korištenja mora se izvršiti dodatno ispitivanje i atestiranje.  Radnici Javne vatrogasne postrojbe grada Šibenika kontinuirano pohađaju usavršavanja i seminare iz područja njihova djelokruga rada te se na taj način brže prilagođavaju postavljenim radnim zadacima.  Profesionalnim vatrogascima ove Postrojbe, radnicima Javne vatrogasne postrojbe grada Šibenika, potrebno je, nužno i neodgodivo, osigurati minimum opremljenosti zaštitnom odjećom i obućom, kontinuiranim nabavama kroz godine, ukoliko se ne mogu osigurati sredstva za ključne nabave po rokovima atesta. Drugim riječima, potrebno je koliko je god moguće osigurati radnike, umanjiti rizik i eventualne posljedice te je potrebno staviti u odnos upravo taj rizik i troškove. U 2024. godini postoji obveza nabave odijela za požare otvorenog prostora – 56 komada. U tom smjeru je uistinu potrebno promatrati i stavku opreme, posebice njezino održavanje, ali i zamjenu novom opremom, naročito uz naglasak na novi vozni park.  Za materijalne rashode planiran je iznos od 229.793,00 €.  Financijski rashodi planiraju se u iznosu od 50,00 €.  Naknade građanima i kućanstvima u novcu, odnosno stipendija za dijete poginulog vatrogasca planira se u iznosu od 13.600,00 €.  Rashodi za nabavu nefinancijske imovine u cijelosti se planiraju financirati iz vlastitih prihoda u iznosu od 32.250,00 €, a odnose se na nabave intervencijskih vatrogasnih odijela – 5 kom, jedne mobilne radijske stanice, dvije hidraulične cijevi za tehničke alate Lukas i Holmatro, kompleta izolacijskog aparata (dišni aparat, plućni automat, maska, boca) – 2 kom te pet kompleta ronilačke opreme. |

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna**  **vrijednost** | **Izvor podataka** | **Ciljana vrijednost (2024.)** | **Ciljana vrijednost (2025.)** | **Ciljana vrijednost (2026.)** |
| Smanjenje opožarenih površina | Provođenjem plana osposobljavanja dodatno podizati spremnost Postrojbe u cilju što efikasnijeg i bržeg djelovanja | Opožarena površina u ha po intervenciji | 5 | JVP grada Šibenika | 4,5 | 4,5 | 4,7 |
| Povećanje broja izdanih odobrenja za loženje vatre na otvorenom | Upozoravanjem građana na obvezu traženja odobrenja za loženje vatre na otvorenom u periodu od 01.11. do 31.05. | Broj izdanih odobrenja za loženje vatre | 140 | JVP grada Šibenika | 180 | 180 | 180 |
| Smanjenje požara dimnjaka | Povećanjem broja apela građanima u tijeku sezone grijanja | Broj objava na int. stranici i Facebook stranici | 3 | JVP grada Šibenika | 3 | 4 | 4 |
| Povećanje broja vatrodojavnih priključaka | Povećanjem broja vatrodojavnih priključaka smanjiti vrijeme izlaska na intervenciju | Broj vatrodojavnih priključaka | 8 | JVP grada Šibenika | 9 | 10 | 12 |
| Povećanje broja posjeta dječjim vrtićima i školama | Povećanjem posjeta dječjim vrtićima i školama približiti djeci opasnosti i načini postupanja u opasnim situacijama | Broj posjeta dječjim vrtićima i školama | 5 | JVP grada Šibenika | 7 | 8 | 10 |
| Organizacija Dana otvorenih vrata | Organizacijom Dana otvorenih vrata približiti opremu i način rada građanima | Broj održanih Dana otvorenih vrata | 1 | JVP grada Šibenika | 1 | 1 | 1 |

# V. ZAKLJUČAK

Javna vatrogasna postrojba grada Šibenika javna je ustanova osnovana od strane Grada Šibenika koja djeluje na njegovom području, kao i na području Šibensko – kninske županije, suzbijanjem požara, kao jedna od hitnih službi, kroz osnovno i tehničko spašavanje, prevenciju požara, edukaciju javnosti, planiranje i odgovor kao pripremu za moguće katastrofe za gospodarstvo, stanovništvo i posjetitelje ovog područja.

U 2020. godini na snagu su stupili novi propisi iz područja vatrogastva, koji su donijeli promjene u financijsko planiranje u pogledu rashoda za zaposlene, a upotpunjeni su propisima donesenim u 2023. godini, dio kojih se dodatno očekuje do kraja godine. Dodatne troškove iziskuju i nova vozila dobivena na korištenje, međutim njihova ukupna vrijednost premašuje 663.000,00 €, stoga je neupitna korist koju predstavljaju, ne samo za Javnu vatrogasnu postrojbu grada Šibenika, već i za cjelokupno područje djelovanja, živote i imovinu. Veće zahtjeve svakako predstavlja divljanje cijena na tržištu, kako robe tako i usluga, bez izuzetaka, posebice kad pričamo o cijenama energenata (pogonsko gorivo za vozila, električna energija, trošak grijanja zgrade). U tom dijelu ne postoji način na koji bi Javna vatrogasna postrojba mogla utjecati na potrošnju obzirom da se radi o službi koja radi 24 sata na dan, 365 dana u godini, kao i o raznovrsnim intervencijama koje nastaju djelovanjem uvjeta izvan mogućnosti našeg utjecaja na trajanje, vrstu i potrebe.

Na rashode za zaposlene opada veći iznos nego što je limitiran od strane osnivača za cijeli financijski plan kad pričamo o izvorima financiranja Opći prihodi i primici i Decentralizirana sredstva, o čemu je potrebno dodatno razmisliti i propitati stvarne zahtjeve i potrebe, kao i obvezatnost praćenja te potrebe da se ispoštuju postavljeni propisi, posebice ako znamo da se takvi rashodi mogu financirati samo iz dva izvora financiranja – Opći prihodi i primici te Decentralizirana sredstva za vatrogasne postrojbe. Zbog navedenog ne stoji mogućnost preraspodjele rashoda na niti jedan način, jer jedina sredstva koja se zakonski mogu koristiti za isplatu plaća jednostavno nisu dostatna da bi se ispoštovali osnovni zakonski propisi.

Konačno, najvažnija je sigurnost ljudi pri obavljanju svakodnevnih zadataka, a znamo da se radi o visokorizičnim radnim mjestima, jer više puta je ovo područje bilo svjedokom opasnih intervencija i situacija u kojima su se vatrogasci našli prilikom obavljanja svojih zadataka.

Vlastiti prihodi bilježe povećanje te, iako nismo primarno osnovani kako bismo ostvarivali gospodarsku djelatnost, trudimo se da se razina ostvarenih prihoda iz godine u godinu povećava, ponajprije uvođenjem novih korisnika u sustav nadzora nad vatrodojavnim centralama, što je također jedan od poslova koje je u tom obujmu omogućio novi Zakon o vatrogastvu. U ovom dijelu značajnu ulogu ima preventivan dio aktivnosti, obzirom da svi istom brzinom ne prihvaćaju zakonske promjene te da je korisnike potrebno sustavno educirati i u tom smjeru.

Naučeni na nepredvidivost zadataka, jednako tako se moramo odnositi kad je u pitanju i planiranje te potrebe moramo sagledati iz različitih aspekata kako bismo mogli odgovoriti na zahtjeve koji mogu u svakom trenutku biti stavljeni pred nas.

Javna vatrogasna postrojba grada Šibenika svoj financijski plan predložila je potpuno realno, ali s visokom razinom štedljivosti, susprežući se planirati rashode za zaposlene sa svim parametrima koji će se (izgledno) dogoditi te samim tim, morati uvažiti izmjenama i dopunama koje će biti neminovne u 2024. godini.

Sukladno Zakonu o proračunu (“Narodne novine” br. 144./21.) te Uputama za izradu i dostavu financijskih planova proračunskih korisnika za razdoblje 2024.-2026. (KLASA: 400-01/23-01/14, URBROJ: 2182-01-06-23-1 od 19. listopada 2023. godine), kao i utvrđenim potrebama službe i 1. prijedlogu financijskog plana za 2024. godinu, Javna vatrogasna postrojba grada Šibenika donosi Financijski plan za 2024. godinu u ukupnom iznosu od 2.468.283,00 €:

|  |  |
| --- | --- |
| IZVORI FINANCIRANJA ZA 2024. GODINU (€) | |
| OPĆI PRIHODI I PRIMICI (GRAD ŠIBENIK) | 1.299.180,00 |
| DECENTRALIZIRANA SREDSTVA | 1.075.973,00 |
| VLASTITI PRIHODI | 74.030,00 |
| POMOĆI | 6.000,00 |
| OSTALI PRIHODI ZA POSEBNE NAMJENE | 3.000,00 |
| POMOĆI IZ DRŽAVNOG PRORAČUNA | 6.600,00 |
| NAKNADE S NASLOVA OSIGURANJA | 1.000,00 |
| **UKUPNO:** | **2.465.783,00** |
| VIŠAK PRIHODA POSLOVANJA IZ 2023. (93) | 2.500,00 |
| **UKUPNO:** | **2.468.283,00** |

Vatrogasno vijeće Javne vatrogasne postrojbe grada Šibenika, na sjednici održanoj 28. prosinca 2023. godine, a na temelju članka 16. Statuta Javne vatrogasne postrojbe (KLASA: 007-01/23-02/01, URBROJ: 2182-1-55-03-23-1 od 23. lipnja 2023.) usvaja Financijski plan za 2024. godinu, s obrazloženjem i projekcijama za 2025. i 2026. godinu, na razini skupine računskog plana, dok se plan na razini odjeljka koristi kao dodatni podatak potreban za interpretaciju prijedloga od strane Grada Šibenika, Upravnog odjela za financije, sukladno zahtjevima iz Uputa za izradu i dostavu prijedloga financijskih planova proračunskih korisnika za razdoblje 2024.-2026. (KLASA: 4001-01/23-01/14, URBROJ: 2182-01-06-23-1 od 19.10.2023.) Grada Šibenika.

KLASA: 400-02/23-01/02

URBROJ: 2182-1-55-03-23-4

Šibenik, 28. prosinca 2023.

**JAVNA VATROGASNA POSTROJBA**

**GRADA ŠIBENIKA**

**VATROGASNO VIJEĆE**

PREDSJEDNIK

Tomislav Banovac